SKRIFTLIG FORESPØRGSEL E-0919/01

af Rosa Díez González (PSE) og María Sornosa Martínez (PSE) til Kommissionen

(28. marts 2001)

Om: Håndhævelse i Spanien af bilaget til afgørelse nr. 647/96/EF (bekæmpelse af diskrimination af aids-syge)

Den spanske regering har med et dekret fra marts sidste år i alvorlig grad skærpet betingelserne for, at aids-syge kan få status som invalide, hvilket har ført til, at over hundrede af de 11 000 seropositive, som fik invaliderente, nu har tabt retten hertil.

Inden det pågældende dekrets ikrafttrædelse blev invaliditet som følge af aids udelukkende indrømmet på grundlag af antallet af CD4-celler i immunsystemet og de punktuelle infektioner, den syge var offer for. Siden marts sidste år tages andre faktorer med i betragtning og først og fremmest antallet af hospitalsindlæggelser. Indtil de retrovirale lægemidler dukkede op, regenererede CD4-cellerne sig kun i sjældne tilfælde, hvorfor invaliditetsgrad forblev uændret og ikke berørte patientens grad af inkapacitet, som var det, der gav denne ret til at modtage invaliderente(1).

I henhold til støttegruppen for aidssyge, Asociación Apoyo Positivo, er ændringen af kriterierne fore anerkendelse af invaliditet og det nye krav om et minimumsantal hospitalsindlæggelser pr. år en voldsom stramning af betingelserne for at bevare retten til de 40 000 pesetas, som er mange seropositives eneste indtægt.

Europa-Parlamentets og Rådets afgørelse nr. 647/96/EF(2) om vedtagelse af et EF-handlingsprogram vedrørende forebyggelse af aids og visse andre smitsomme sygdomme som led i indsatsen inden for folkesundhed har blandt sine målsætninger støtte til hiv/aids-ramte samt bekæmpelse af diskrimination (artikel 1, stk. 3, punkt d) og skal i henhold til sine bilag bidrage til at fjerne enhver diskrimination imod dem.

- Mener Kommissionen ikke, at de foranstaltninger, der iværksættes med den spanske regerings nye dekret, er i modstrid med bestemmelserne i afgørelse nr. 647/96/EF?

- Er Kommissionen rede til at optage kontakt med de spanske myndigheder for at behandle spørgsmålet om de ændrede regler for tildeling af bistandsydelser til de seropositive medborgere?

(1) I henhold til de gældende bestemmelser er patienter med mindre end 200 CD4-celler (kategori C3) 65 % invalide og har derfor ret til en invalidepension. Derimod har patienter med mere end 500 CD4-celler (kategori C1) ingen ret til denne ydelse.

(2) EFT L 95 af 16.4.1996, s. 16.

Svar afgivet på Kommissionens vegne af David Byrne

(30. maj 2001)

Europa-Parlamentet og Rådets afgørelse nr. 647/96/EF af 29. marts 1996 om vedtagelse af et EF-handlingsprogram vedrørende forebyggelse af AIDS og visse andre smitsomme sygdomme som led i indsatsen inden for folkesundhed (1996-2000)(1) fremmer og tilskynder til aktiviteter, der bekæmper diskrimination mod hiv/aids-ramte.

Kommissionen støtter i overensstemmelse hermed relevante projekter på dette område, under forudsætning af at de skaber en europæisk merværdi. På den anden side er behandling og kriterier for anerkendelse af invaliditet forårsaget af sygdom et nationalt anliggende.

Den spanske regerings beslutning om at ændre kriterierne for anerkendelse af invaliditet og medtage kravet om et minimumsantal hospitalsindlæggelser pr. år er således ikke i modstrid med bestemmelserne i afgørelse nr. 647/96/EF. Kommissionen har derfor ikke til hensigt at kontakte de spanske myndigheder for at se nærmere på dette specifikke spørgsmål.

(1) EFT L 95 af 16.4.1996.